Hanan al-Shaykh

Hanan al-Shaykh (; Beirut, 1945eko azaroaren 12a) libanoar idazlea da.

 Bizitza 
Familia xiita zorrotz batekoa da. Aitak eta anaiak gertutik kontrolatu zuten Hanan al-Shaykhen gizarte-bizitza haurtzaroan eta nerabezaroan. Neska musulmanentzako lehen hezkuntzako Almillah eskolan ibili zen, eta nesken heziketa islamiko tradizionala jaso zuen. Ondoren, Ahliyyah eskolan ikasi zuen. 1966an burutu zuen eskola-ibilbidea Kairoko (Egipto) American Girls' Collegen, eta Libanora itzuli zen. Hor, Al-Nahar egunkarian lan egin zuen 1975era arte. Urte horretan, Libanoko Gerra Zibila hasi zenean, Beirut utzi eta Saudi Arabiara joan zen lan egitera eta idaztera. 1982az geroztik, Londresen bizi da bere familiarekin.  

 Lana 
Hanan al-Shaykhen literaturak Nawal El Saadawi bezalako arabiar emakume idazle garaikideen urratsei jarraitzen die, Ekialde Hurbileko gizarte-egitura tradizionaletan emakumeen rola zalantzan jartzen baitu. Bere lanak haurtzaroa eta nerabezaroa baldintzatu zizkion aitaren, anaiaren eta auzoaren kontrol patriarkalaren eragin handia du. Horrela, bere lana arabiar-musulman munduko emakumeen egoerari buruzko kritikatzat har daiteke. Besteak beste, sexualitateari, obedientziari, apaltasunari eta familia-harremanei buruz dauden ideiak jartzen ditu zalantzan.

Bere lanetan maiz deskribatzen ditu sexu-eszena esplizituak, eta horrela, arabiar gizarte kontserbadorearen estandar moralak urratzen ditu, eta horren ondorioz, bere liburu batzuk indexatu edo debekatu egin dituzte. Adibidez, Ḥikāyat Zahra ( ; euskaraz, Zahraren istorioa) eleberriak abortua, dibortzioa, jaiotza ez-legitimoa, gaitasun mentala eta sexu-askatasuna jorratzen ditu. Bere Misk al-Ghazal ( ; euskaraz, Orein-musketa) eleberriak bi emakumeren arteko harreman lesbikoa azaltzen du.

Gizarte-kritikako gai hauetaz gain, Libanoko Gerra Zibilari buruz ere idatzi du.

 Idazlanak (hautaketa) 

 1970: Intihar Rajul Mayyit (انتحار رجل ميت )
 1971: Faras al-Shaitan (فارس الشيطان )
 1980: Ḥikāyat Zahra (حكاية زهراء )
 1988: Misk al-Ghazal (مسك الغزال )
 1992: Barid Bairut (بريد من بيروت )
 1994: أكنس الشمس عن السطوح (euskaraz, Teilatuetan eguzkia eskobatzen). Mikel Elorzak bertako istorioetako bat euskaratu zuen Eroaldi bat izenburupean, 2018an. Euskarari ekarriak sailean dago armiarma.eus web-gunean. 
 2017: Azara Londonistan (عذارى لندنستان )

 Erreferentziak 

 Kanpo estekak 

Kategoria:Arabierazko literatura
Kategoria:1945eko jaiotzak
Kategoria:Libanoarrak
Kategoria:Emakume idazleak